Οι Τούρκοι ανέκοψαν τους γεωργούς στη Δένεια (εικ. & βίντεο)

Αποχώρησαν και πάλι από τα χωράφια τους εντός της νεκρής ζώνης οι γεωργοί της Δένειας και των γύρω κοινοτήτων μετά τη νέα παρενόχληση που δέχθηκαν από τον κατοχικό στρατό. Ο Κοινοτάρχης Δένειας, Χριστάκης Παναγιώτου ανέφερε ότι σωστά έπραξαν οι γεωργοί και αποχώρησαν από την περιοχή, τονίζοντας πως αυτές ήταν οι οδηγίες που είχαν, αφού όπως υπέδειξε αυτό που προέχει είναι η ασφάλεια.

Οι γεωργοί μετέβησαν το πρωί στη νεκρή ζώνη με τα τρακτέρ τους και ενώ αρχικά δεν διαφαινόταν κάποια κίνηση απο πλευράς του κατοχικού στρατού και οι αγρότες όργωναν κανονικά τα χωράφια τους για περίπου 15 λεπτά, ξαφνικά διέκοψαν τις εργασίες τους στο σημείο που βρίσκεται πλησίον του τουρκικού φυλακίου.

Άλλοι γεωργοί, τα χωράφια των οποίων βρίσκονται επίσης εντός της νεκρής ζώνης, σε απόσταση όμως από το τουρκικό φυλάκιο, συνέχισαν κανονικά να καλλιεργούν τα χωράφια τους.

Στην περιοχή έσπευσαν αρκετοί Τούρκοι στρατιώτες και τρία αυτοκίνητα του κατοχικού στρατού, καθώς επίσης και άντρες της ειρηνευτικής δύναμης, οι οποίοι ζήτησαν από τους δημοσιογράφους να απομακρυνθούν από την περιοχή.

Στην περιοχή μετέβησαν και παράγοντες από αγροτικές οργανώσεις.

Γεωργός από την Δένεια που μίλησε στο philenews ανέφερε πως η άποψη των Τούρκων είναι ότι μέχρι το σημείο όπου υπάρχουν βαρέλια είναι τουρκοκρατούμενη περιοχή και όχι νεκρή ζώνη. Άλλος γεωργός που ήταν στο σημείο και προσπάθησε να καλλιεργήσει, ανέφερε πως οι Τούρκοι τους είπαν πως ο νέος αξιωματικός του κατοχικού στρατού ισχυρίζεται πως το επίμαχο σημείο είναι «σύνορα» και γι' αυτό δεν επιτρέπεται η διέλευση τους γεωργούς.

Σε δηλώσεις του μετά το νέο περιστατικό ο Κοινοτάρχης Δένειας, Χριστάκης Παναγιώτου ανέφερε ότι πάνω απ' όλα είναι η ασφάλεια, τονίζοντας πως δεν είναι οι γεωργοί που θα λύσουν το πρόβλημα, αλλά το υπουργείο Εξωτερικών και η Κυπριακή Δημοκρατία σε συνεννόηση με τα Ηνωμένα Έθνη.

Ο κ. Παναγιώτου ανέφερε πως οι οδηγίες που είχαν οι γεωργοί ήταν να αποχωρήσουν άμεσα σε περίπτωση που παρεμποδιστούν και πάλι από τον κατοχικό στρατό, όπως ακριβώς και έπραξαν. «Χλιαρή η στάση της ΟΥΝΦΙΚΥΠ» Το παράπονό του για τη στάση που κράτησε η ΟΥΝΦΙΚΥΠ, όταν το πρωί ο κατοχικός στρατός προχώρησε σε νέα προκλητική ενέργεια παρεμποδίζοντας Ε/κ γεωργούς να οργώσουν τα χωράφια τους, εντός της νεκρής ζώνης, στη Δένεια, εξέφρασε ο Κοινοτάρχης της ακριτικής κοινότητας, Χριστάκης Παναγιώτου. Μιλώντας στην εκπομπή Ατζέντα στον Active, ο Κοινοτάρχης της Δένειας αναφέρθηκε στη στάση μελών της ΟΥΝΦΙΚΥΠ. «Η στάση τους ήταν χλιαρή. Το μόνο που έκαναν ήταν να διώξουν τους δημοσιογράφους και τα τηλεοπτικά συνεργεία». Ο κύριος Παναγιώτου χαρακτήρισε τη στάση του τουρκικού στρατού, αναμενόμενη. Βρισκόμαστε είπε, σε συνεχή επαφή με το Υπουργείο Εξωτερικών ώστε να μας δοθούν οι σωστές οδηγίες για το τι θα πράξουμε.